Христо Смирненски
Зимна вечер

chitanka.info

Зимна вечер[0]

Вечерната черна тъга

с усмивка на шеметна полица

беззвучно пълзи по снега

на цветната спретната столица.

Сред матовосини лъчи

трептят електрики замислени

и волен и болен звучи

смехът на тълпите безчислени.

Пърфюмни вълни от жени

под вежди поглеждат витрините;

чрез тях красотата звъни

и страстният зов на годините.

И вие се сребърен дим,

безплътен и смътен кат спомена

на някой нерад пилигрим,

на някоя обич поломена.

[0] Публикация: Българан. Седмично хумористично списание. София, г. V, бр. 39 от [12 ноември 1920 г.], с подпис: Ведбал. ↑

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.